Poliisipäällikköön kohdistuvat epäilyt ovat laajentuneet koskemaan myös osaa muusta poliisipäällystöstä.

Helsingin poliisijohdon epäillään painostaneen Aarnio-vyyhdissä todistaneita poliiseja. JOHN PALMÉN

Poliisikomentaja Lasse Aapiota epäillään Iltalehden tietojen mukaan ainakin viidestä eri rikoksesta. EERO LIESIMAA

Iltalehti uutisoi maaliskuussa (4.3.), että Helsingin poliisikomentajaa Lasse Aapiota epäillään Aarnio-tutkintaan liittyvästä viidestä eri rikoksesta.

Rikosnimikkeet olivat oikeudenkäytössä kuultavan uhkaaminen, yllytys perättömään lausumaan, virkavelvollisuuden rikkominen ja virka-aseman väärinkäyttäminen.

Epäilyt liittyvät tapauksiin, joissa Aapio oli ”valmistellut” alaisiaan siitä, mitä puhua todistajana Aarnio-oikeudenkäynnissä. Osa poliiseista koki Aapion tilaisuudet suoranaisena uhkailuna.

Tiukka puhuttelu

Lounais-Suomen poliisista koottu tutkintaryhmä on käynyt useita kertoja Helsingissä kuulemassa Aapion alaisia. Kuulusteluissa on ollut pitkälti toistakymmentä poliisia.

Rikostutkinnan edetessä epäilyt ovat IL:n tietojen mukaan laajentuneet koskemaan Aapion lisäksi myös ainakin yhtä laitoksen johtoon kuuluvaa henkilöä. Epäilyt liittyvät runsaan vuoden takaisiin kahteen tapaukseen, jossa huumeryhmässä työskennellyt poliisi oli kutsuttu ”hallinnolliseen menettelyyn” liittyvään puhutteluun.

Kyseiset poliisimiehet oli jo kuulusteltu KRP:ssä seurantalaiteyhtiö Trevociin liittyvistä asioista. Seuraavaksi heidän piti esiintyä oikeudessa todistajina. Laitoksen johto kutsui kuitenkin poliisit puhutteluun vain pari viikkoa ennen istuntoa.

Kuultaville esitettiin varmana tietona, mihin Aarnio oli syyllistynyt. Esimiesten mukaan näyttö oli selvä, ja Aarnio tulisi saamaan varman tuomion.

Kysyivät nimiä

Poliiseilta tivattiin tiukkaan sävyyn muun muassa tietolähteistä nimi nimeltä listaa läpi käyden. Erityisen kiinnostuksen kohteena oli selvittää, kuka oli Aarnion mainitsema liikemies Trevocin taustalla.

Poliisien annettiin ymmärtää, että heillä olisi toki oikeus vaitioloon ja itsekriminointisuojaan, mutta mikäli tällaiseen turvauduttaisiin, laitoksen johto tekisi siitä ”tarvittavat johtopäätökset”.

Tutkintaa johtava Länsi-Suomen kihlakunnansyyttäjä Pertti Lahtiola ei suostu kommentoimaan meneillään olevaa tutkintaa saati sen laajenemista millään tavoin. Hän kuitenkin myöntää, että Aarnio-vyyhtiin liittyen selvitettävänä on yhteensä yli kymmenen ilmoitusta ja tutkintapyyntöä.

IL:n tietojen mukaan kuulusteluja on tarkoitus jatkaa lähiaikoina.